《如在堂》
明代·童冀

奉亲有高堂，堂无百岁亲。思亲有孝子，子无百年身。

亲去日已远，我心谅如存。入室想音容，謦欬如有闻。

岂惟严烝尝，甘旨方具陈。皦皦心目间，膝下奉晨昏。

我身良有尽，我心浩无垠。百年岂不长，子后亦有孙。

所愧为人子，莫报罔极恩。载歌蓼莪篇，此恨终乾坤。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。